**B. Osobitná časť**

**K čl. I**

**K bodom 1, 3, 5 a 8**

V súlade s čl. 10 prvým bodom, tretím bodom, piatym bodom a ôsmym bodom vykonávacej smernice (EÚ) sa navrhuje aktualizovať ustanovenia nariadenia vlády Slovenskej republiky č. 221/2016 Z. z. o požiadavkach na zdravie predzákladných materských rastlín a predzákladného materiálu, základných materských rastlín a základného materiálu, certifikovaných materských rastlín a cerfifikovaného materiálu, a konformného materiálu, a to pokiaľ ide o vykonávanie vizuálnych prehliadok vo vzžahu k škodcom uvedeným v prílohách 1 a 2 a o odber vzoriek a testovanie identifikovaného zdroja materiálu ako aj o vykonanie jednotlivých opatrení pri ich výskyte.

**K bodom 2, 4 a 6**

Mení sa názov paragrafu pre presné zadefinovanie, pre ktorú kategóriu množiteľského materiálu sa požiadavky vzťahujú. Navrhovaná zmena reflektuje čl. 10 druhý bod, štvrtý bod   
a šiesty bod vykonávacej smernice (EÚ) 2020/177.

**K bodu 9**

Ustanovením sa (v spojení s príslušnými časťami navrhovaného znenia prílohy č. 5) preberajú požiadavky na miesto výroby, výrobnú prevádzku a oblasť podľa čl. 10 deviateho bodu vykonávacej smernice (EÚ) 2020/177. Dochádza tým k rozlíšeniu medzi požiadavkami, ktoré sa týkajú množiteľského materiálu vo výrobných prevádzkach a požiadavkami, ktoré sa týkajú množiteľského materiálu určeného na uvádzanie na trh.

**K bodu 10**

Legislatívno-technická úprava.

**K bodom 11 a 12**

Mení sa zoznam regulovaných nekaranténnych škodcov, ktorých výskyt sa zisťuje vizuálnou prehliadkou a v prípade pochybností odberom vzoriek a testovaním v súlade s novoustanovenými podmienkami vykonávania podľa prílohy X vykonávacej smernice (EÚ) 2020/177, pokiaľ ide o ochranné opatrenia proti škodcom rastlín.

Rovnako sa v súlade s prílohou X vykonávacej smernice (EÚ) 2020/177 menia požiadavky, ktoré sa týkajú vizuálnej prehliadky, odberu vzorky a testovania podľa rodov alebo druhov a príslušných kategórií, pokiaľ ide o ochranné opatrenia proti škodcom rastlín.

**K bodu 13**

Zoznam prebraných právne záväzných aktov Európskej Únie sa dopĺňa novým bodom, v ktorom sa uvádza vykonávacia smernica (EÚ) 2020/177.

**K čl. II**

S ohľadom na termín pre transpozíciu ustanovený vykonávacou smernicou (EÚ) 2020/177 sa navrhuje čo najskoršia účinnosť.

Vzhľadom na termín pre transpozíciu ustanovený vykonávacou smernicou (EÚ) 2020/177 a vzhľadom na predpokladanú dobu trvania legislatívneho procesu nebude možné zachovať 15 dňovú legisvakačnú dobu v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.